CELEX: 32022D1165
Language: lt
Date: 1656288000000
Title: Tarybos sprendimas (ES) 2022/1165 2022 m. birželio 27 d. dėl Europos Sąjungos ir Moldovos Respublikos susitarimo dėl krovinių vežimo keliais pasirašymo Sąjungos vardu ir laikino taikymo

2022 7 7   
               
               
                  LT
               
               
                  Europos Sąjungos oficialusis leidinys
               
               
                  L 181/1
               
            
         TARYBOS SPRENDIMAS (ES) 2022/1165
         2022 m. birželio 27 d.
         dėl Europos Sąjungos ir Moldovos Respublikos susitarimo dėl krovinių vežimo keliais pasirašymo Sąjungos vardu ir laikino taikymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 91 straipsnį, kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2022 m. birželio 2 d. Taryba suteikė įgaliojimus pradėti derybas su Moldovos Respublika dėl Europos Sąjungos ir Moldovos Respublikos susitarimo dėl krovinių vežimo keliais (toliau – Susitarimas);
                  
               
                     (2)
                  
                  
                     šios derybos buvo sėkmingai užbaigtos 2022 m. birželio 15 d.;
                  
               
                     (3)
                  
                  
                     atsižvelgiant į didelius sutrikdymus Moldovos Respublikos transporto sektoriuje, kuriuos sukėlė Rusijos agresijos karas prieš Ukrainą, Moldovos Respublikos vežėjams būtina rasti alternatyvius tranzito maršrutus keliais per Europos Sąjungą ir rasti naujų rinkų savo prekių eksportui;
                  
               
                     (4)
                  
                  
                     kadangi leidimai, Moldovos Respublikai suteikti pagal Tarptautinio transporto forumo Europos transporto ministrų konferencijos daugiašalę kvotų sistemą ir galiojančius dvišalius susitarimus su ja, Moldovos Respublikos krovininio kelių transporto paslaugų teikėjams nesuteikia reikiamo lankstumo plėsti ir iš anksto planuoti Europos Sąjungoje ir kartu su ja vykdomas vežimo operacijas, labai svarbu liberalizuoti krovinių vežimą keliais dvišalių operacijų ir tranzito tikslais;
                  
               
                     (5)
                  
                  
                     atsižvelgiant į išskirtines ir unikalias aplinkybes, dėl kurių būtina pasirašyti ir laikinai taikyti Susitarimą, ir vadovaujantis Sutartimis, Sąjungai tikslinga laikinai pasinaudoti atitinkama pasidalijamąja kompetencija, kuri jai suteikta pagal Sutartis. Bet koks šio sprendimo poveikis kompetencijos pasidalijimui tarp Sąjungos ir jos valstybių narių turėtų būti griežtai ribojamas laiko požiūriu. Todėl kompetencija, kuria Sąjunga naudojasi remdamasi šiuo sprendimu ir Susitarimu, turėtų būti naudojamasi tik šio Susitarimo taikymo laikotarpiu. Atitinkamai pasidalijamąja kompetencija, kuria naudojamasi tokiu būdu, Sąjunga nebesinaudos, kai tik Susitarimas nustos būti taikomas. Nedarant poveikio kitoms Sąjungos priemonėms ir su sąlyga, kad tų Sąjungos priemonių laikomasi, ta kompetencija vėliau vėl naudosis valstybės narės, vadovaujantis Sutarties dėl Europos Sąjungos veikimo (SESV) 2 straipsnio 2 dalimi. Be to, primenama, kad, kaip nustatyta prie Europos Sąjungos sutarties ir SESV pridėtame Protokole Nr. 25 dėl kompetencijos pasidalijimo, šiame sprendime numatyta Sąjungos naudojimosi kompetencija aprėptis apima tik tuos aspektus, kuriuos reglamentuoja šis sprendimas ir Susitarimas, ir neapima visos srities. Sąjungos naudojimasis kompetencija pagal šį sprendimą nedaro poveikio atitinkamai Sąjungos ir valstybių narių kompetencijai, susijusiai su bet kokiomis vykstančiomis ar būsimomis derybomis dėl tos srities tarptautinių susitarimų su bet kuria kita trečiąja valstybe arba su tokių susitarimų pasirašymu ar sudarymu;
                  
               
                     (6)
                  
                  
                     todėl šis Susitarimas, kuris galioja ribotą laiką ir gali būti pratęstas, jei taip nuspręstų Susitarimu įsteigtas Jungtinis komitetas – tai jis turėtų daryti po to, kai Taryba priims sprendimą dėl Sąjungos pozicijos šiuo klausimu – turėtų būti skubiai pasirašytas Europos Sąjungos vardu su sąlyga, kad jis bus sudarytas vėliau;
                  
               
                     (7)
                  
                  
                     siekiant kuo greičiau pasinaudoti teigiamu Susitarimo poveikiu krovinių vežimui Susitarimas turėtų būti laikinai taikomas pagal jo 12 straipsnį,
                  
               PRIĖMĖ ŠĮ SPRENDIMĄ:
         
            1 straipsnis
            Suteikiami įgaliojimai Sąjungos vardu pasirašyti Europos Sąjungos ir Moldovos Respublikos susitarimą dėl krovinių vežimo keliais su sąlyga, kad šis Susitarimas bus sudarytas (1).
         
         
            2 straipsnis
            
               1.   Kompetencija pagal šį sprendimą ir Susitarimą Sąjunga naudojasi tik Susitarimo taikymo laikotarpiu. Nedarant poveikio kitoms Sąjungos priemonėms ir su sąlyga, kad tų Sąjungos priemonių laikomasi, pasibaigus tam taikymo laikotarpiui Sąjunga nedelsdama nustoja naudotis ta kompetencija ir valstybės narės vėl naudojasi savo kompetencija pagal SESV 2 straipsnio 2 dalį.
            
            
               2.   Sąjungos naudojimasis kompetencija pagal šį sprendimą ir Susitarimą nedaro poveikio valstybių narių kompetencijai, susijusiai su bet kokiomis vykstančiomis arba būsimomis derybomis su bet kuria kita trečiąja valstybe ir Moldovos Respublika dėl su krovinių vežimu keliais susijusių tarptautinių susitarimų, tokių susitarimų pasirašymu arba sudarymu, kiek tai susiję su laikotarpiu, kai Susitarimas jau nebebus taikomas.
            
            
               3.   Sąjungos naudojimasis kompetencija, kaip nurodyta 1 dalyje, apima tik šiuo sprendimu ir Susitarimu reglamentuojamus aspektus.
            
            
               4.   Šiuo sprendimu ir Susitarimu nedaromas poveikis atitinkamai Sąjungos ir valstybių narių kompetencijai krovinių vežimo keliais srityje, kiek tai susiję su kitais nei šiuo sprendimu ir Susitarimu reglamentuojamais aspektais.
            
         
         
            3 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
         
         
            4 straipsnis
            Susitarimas pagal jo 12 straipsnį laikinai taikomas nuo jo pasirašymo dienos, kol bus užbaigtos jo įsigaliojimui būtinos procedūros.
         
         
            5 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2022 m. birželio 27 d.
            
               
                  Tarybos vardu
               
               
                  Pirmininkė
               
               A. PANNIER-RUNACHER
            
         
         
            (1)  Žr. šio Oficialiojo leidinio p. 4.